DA Den Europæiske Unions Tidende L 30/1

KOMMISSIONENS FORORDNING (EU) 2017/170

af 30. januar 2017

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bifenthrin, carbetamid, cinidon-ethyl, fenpropimorph og triflusulfuron i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i del A i bilag III til forordning (EF) nr. 396/2005 fastsat maksimalgrænseværdier (i det følgende benævnt »MRL'er«) for carbetamid og triflusulfuron. Der er i bilag II og del B i bilag III til nævnte forordning fastsat MRL'er for bifenthrin, cinidon-ethyl og fenpropimorph.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 1, i forordning (EF) nr. 396/2005 (2) afgivet en begrundet udtalelse om de gældende MRL'er for bifenthrin. Vedrørende MRL'en for kål påpegede autoriteten en risiko for forbrugerne. Denne MRL bør derfor sænkes. Autoriteten foreslog, at definitionen af restkoncentration ændres, og anbefalede at sænke MRL'erne for papajaer, rosenkål, hovedkål, rapsfrø, korn af byg, korn af majs, krydderier i form af frugter, krydderier i form af rødder/jordstængler, muskel fra svin, kvæg, får og geder og lever af fjerkræ. For andre produkter anbefalede den at forhøje eller bevare de gældende MRL'er. Den konkluderede, at der manglede en række oplysninger vedrørende MRL'erne for citrusfrugter, kirsebær, ferskner, blommer, jordbær, brombær, korbær, hindbær og fugleæg, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør MRL'erne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der ikke forelå oplysninger vedrørende MRL'erne for æbler, pærer, ribs, hvidløg, agurker, courgetter, meloner, vandmeloner, bønner med bælg, bønner uden bælg, ærter med bælg og ærter uden bælg, og at der var behov for yderligere overvejelser blandt de ansvarlige for risikostyringen. MRL'erne for disse produkter bør sættes til bestemmelsesgrænseværdien. Under hensyntagen til bemærkninger fra europæiske interessentorganisationer og handelspartnere og eftersom der ikke er nogen risiko for forbrugerne, bør MRL'erne for urteudtræk fastsættes i bilag II til forordning (EF) nr. 396/2005 på det gældende niveau.

(3) Autoriteten har i overensstemmelse med artikel 12, stk. 1, i forordning (EF) nr. 396/2005 (3) afgivet en begrundet udtalelse om de gældende MRL'er for carbetamid. Den foreslog, at definitionen af restkoncentration ændres, og anbefalede at sænke MRL'erne for solsikkefrø og rapsfrø. Den konkluderede, at der manglede en række oplysninger vedrørende MRL'erne for æbler, pærer, kvæder, stenfrugter, spisedruer og druer til vinfremstilling, salat, bredbladet endivie, julesalat, linser (tørrede), ærter (tørrede), cikorierødder og mælk fra kvæg, får og geder, og at der var behov for yderligere overvejelser blandt de ansvarlige for risikostyringen. Da der ikke er nogen risiko for forbrugerne, bør MRL'erne for de pågældende produkter fastsættes i bilag II til forordning (EF) nr. 396/2005 til enten den gældende værdi eller til den værdi, som autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der ikke forelå oplysninger vedrørende MRL'erne for havrerod, grønkål, purløg, selleriblade, persille, estragon, bønner (tørrede), saflor, urteudtræk (tørrede blomster), urteudtræk (tørrede rødder), krydderier (frugter og bær), sukkerroe (roden) og muskel, fedt, lever og nyre fra svin, kvæg, får og geder, og at der var behov for yderligere overvejelser blandt de ansvarlige for risikostyringen. MRL'erne for disse produkter bør sættes til bestemmelsesgrænseværdien.

(4) Autoriteten har i overensstemmelse med artikel 12, stk. 1, i forordning (EF) nr. 396/2005 (4) afgivet en begrundet udtalelse om de gældende MRL'er for cinidon-ethyl. Godkendelsen af cinidon-ethyl er ikke blevet fornyet, jf. Kommissionens gennemførelsesforordning (EU) nr. 1134/2011 (5). Eftersom det ikke længere er tilladt at anvende cinidon-ethyl i Unionen, og der ikke er underretninger om tilladt anvendelse i tredjelande, forventes der ikke at forekomme restkoncentrationer af cinidon-ethyl i vegetabilske eller animalske varer. Ikke desto mindre anser autoriteten det for hensigtsmæssigt at fastsætte MRL'erne for cinidon-ethyl til bestemmelsesgrænseværdien eller til standardmaksimalgrænseværdien, jf. artikel 18, stk. 1, litra b), i forordning (EF) nr. 396/2005.

(5) Autoriteten har i overensstemmelse med artikel 12, stk. 1, i forordning (EF) nr. 396/2005 (6) afgivet en begrundet udtalelse om de gældende MRL'er for fenpropimorph. Vedrørende MRL'erne for jordbær, brombær og porrer påpegede autoriteten en risiko for forbrugerne. Disse MRL'er bør derfor sænkes. Autoriteten foreslog, at definitionen af restkoncentration ændres, og anbefalede at sænke MRL'erne for bananer, gulerødder, peberrod, pastinakker, persillerod, havrerod, byg, havre, rug og hvede For andre produkter anbefalede den at forhøje eller bevare de gældende MRL'er. Autoriteten konkluderede, at der manglede en række oplysninger vedrørende MRL'erne for korbær, hindbær, blåbær, tranebær, ribs, stikkelsbær og humle, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør MRL'erne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede en række oplysninger vedrørende MRL'erne for sukkerroer (roden), og at der var behov for yderligere overvejelser blandt de ansvarlige for risikostyringen. MRL'erne for dette produkt bør fastsættes til bestemmelsesgrænseværdien.

(6) Autoriteten har i overensstemmelse med artikel 12, stk. 1, i forordning (EF) nr. 396/2005 (7) afgivet en begrundet udtalelse om de gældende MRL'er for triflusulfuron. Den foreslog, at definitionen af restkoncentration ændres, og anbefalede at sænke MRL'erne for rødbeder, julesalat, sukkerroer (roden) og cikorierødder.

(7) For produkter, for hvilke anvendelsen af det pågældende plantebeskyttelsesmiddel ikke er godkendt, og for hvilke der ikke findes importtolerancer eller Codex-maksimalgrænseværdier (CXL-grænseværdier), bør MRL'erne fastsættes til bestemmelsesgrænseværdien eller til standardmaksimalgrænseværdien som angivet i artikel 18, stk. 1, litra b), i forordning (EF) nr. 396/2005.

(8) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse bestemmelsesgrænseværdier. For en række stoffers vedkommende konkluderede laboratorierne, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(9) På baggrund af autoritetens begrundede udtalelser og under hensyntagen til alle relevante faktorer opfylder de ændringer af MRL'erne, som der er ansøgt om, kravene i artikel 14, stk. 2, i forordning (EF) nr. 396/2005.

(10) Unionens handelspartnere er gennem Verdenshandelsorganisationen blevet hørt om de nye MRL'er, og deres bemærkninger er taget i betragtning.

(11) Forordning (EF) nr. 396/2005 bør derfor ændres.

(12) For at gøre det muligt, at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret inden ændringen af MRL'erne, og for hvilke der foreligger data om, at der er opretholdt et højt forbrugerbeskyttelsesniveau. Da det ikke kan udelukkes, at de nuværende MRL'er udgør en risiko for forbrugerne, bør værdien for bifenthrin på 0,01 mg/kg kinakål og værdien for fenpropimorph på 0,01 mg/kg for jordbær, brombær og porrer gælde for alle produkter fra datoen for anvendelsen af denne forordning.

(13) Før de ændrede MRL'er træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af MRL'erne medfører.

(14) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For aktivstofferne carbetamid, cinidon-ethyl og triflusulfuron i og på alle produkter finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 23. august 2017.

For aktivstoffet bifenthrin i og på alle produkter undtagen kinakål og fenpropimorph i og på alle produkter undtagen jordbær, brombær og porrer, finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 23. august 2017.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 23. august 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. januar 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet: Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005. EFSA Journal 2015;13(4):4081.

(3) Den Europæiske Fødevaresikkerhedsautoritet: Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005. EFSA Journal 2015;13(7):4192.

(4) Den Europæiske Fødevaresikkerhedsautoritet: Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005. EFSA Journal 2015;13(7):4166.

(5) Kommissionens gennemførelsesforordning (EU) nr. 1134/2011 af 9. november 2011 om ikke at forny godkendelsen af aktivstoffet cinidon-ethyl, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af Kommissionens gennemførelsesforordning (EU) nr. 540/2011. (EUT L 292 af 10.11.2011, s. 1).

(6) Den Europæiske Fødevaresikkerhedsautoritet: Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005. EFSA Journal 2015;13(3):4050.

(7) Den Europæiske Fødevaresikkerhedsautoritet: Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005. EFSA Journal 2015;13(7):4190.